Jeffrey Hunter
Jeffrey Hunter (25. novembar 1926 - 27. maj 1969) je bio američki filmski i televizijski glumac, najpoznatiji po sporednoj ulozi mladog Martina Pawleya u znamenitom vestern-filmu Tragači, Isusa u biblijskom spektaklu Kralj kraljeva te kapetana Christophera Pikea, protagonista The Cage, pilot epizode popularne TV-serije Zvjezdane staze.

Biografija 

Rodio se kao Henry Herman “Hank” McKinnies, Jr. u New Orleansu, a djetinjstvo i rane godine proveo u Milwaukeeju gdje se kao tinejdžer počeo amaterski baviti glumom. U Drugom svjetskom ratu je služio u pozadinskim jedinicama Ratne mornarice, a poslije demobilizacije studirao glumu na Northwestern University. Godine 1950. su ga za vrijeme studija na UCLA u jednoj amaterskoj predstavi zapazili agenti 20th Century Fox te mu ponudili ugovor, čime je započeo njegov profesionalni angažman.

Hunter se tokom karijere isticao markantnim fizičkim izgledom, zahvaljujući kome je često tumačio protagoniste, ali i likove značajno mlađe od sebe. To je bio slučaj kako sa partnerom protagonistra u Tragačima, tako i sa njegovom potencijalno najambicioznijom ulogom Isusa u Kralju kraljeva. Njegova mladolikost je, međutim, bila povodom da film dio kritičara izloži poruzi odnosno nadjene mu nadimak "Bio sam Isus tinejdžer". Hunter je nakon toga pokušao karijeru nastaviti na televiziji te je 1963. tumačio protagonista vestern TV-serije Temple Houston, koju je i sam producirao. Ona je, međutim, sa programa skinuta nakon samo jedne sezone.

Hunter je nakon toga nastupio u The Cage, pilot-epizodi Zvjezdanih staza u kojoj je tumačio kapetana Pikea, zapovjednika svemirskog broda USS Enterprise. Matični studio nije bio zadovoljan epizodom te ona nije bila prikazana (iako će njen materijal kasnije biti "recikliran" u epizodi Menagerie); kada je ponovno pokrenuto snimanje pilot-epizode, Hunter je odbio ponudu za novi nastup, te je u njoj protagonist postao kapetan James T. Kirk koga je tumačio William Shatner.

Kao i mnogi hollywoodski glumci u to vrijeme, Hunter je nedostatak adekvatnih uloga u domovini nastojao kompenzirati angažmanima u inozemstvu, najčešće tumačeći protagoniste niskobudžetnih eksploatacijskih filmova. U novembru 1968. se našao u Španiji na setu gangsterskog filma Cry Chicago; na snimanju je došlo do nesreće uslijed pogrešno postavljenih pirotehničkih sredstava, odnosno do eksplozije u kojoj je Hunter doživio potres mozga. Prema svjedočenju njegove supruge Emily McLaughlin Hunter se od njenih posljedica nikada nije oporavio; još prilikom leta natrag u Ameriku je doživio šok. 26. maja 1969. godine je pao na stubištu svoje kuće i sljedeći dan umro od posljedica izliva krvi u mozak.

Filmografija

Vanjske veze 
 
 
 Tribute site to Jeffrey Hunter
 

Američki filmski glumci
Američki televizijski glumci
Američki filmski producenti
Američki televizijski producenti